Tuplavoitto pizzalla! – Paras Tamperelainen Ravintola 2019 top 30, olkaa hyvät

Eivät ihmiset minua ja Kallea äänestäneet. Työntekijät luovat ravintolan fiiliksen, perustelee Birgitta Räsänen ehdotonta toivetta saada voittokuvaan koko vuorossa ollut henkilökunta. Petteri Mäkinen

Petteri Mäkinen

Paras Tamperelainen Ravintola -äänestys voitettiin jälleen pizzalla.

Napoli uusi viimevuotisen voittonsa selvällä erolla kärkikolmikon täydentäneisiin 4 Vuodenaikaan ja Coussiccaan.

PTR:n pääsarjassa, kuten tänä vuonna muissakin sarjoissa, sai rastittaa kolme suosikkiaan.

Kilpailuun osallistui ennätysmäärä eli 5575 äänestäjää. Heistä hieman enemmän kuin joka kymmenes valitsi Napolin vähintään kolmen parhaan joukkoon. Ääniä pääsarjassa sai pitkälti yli sata ravintolaa. Top 30:een nouseminen vaati enemmän kuin 150 ääntä. Yli sata ääntä sai 42 ravintolaa.

Napolin Kalle Räsäsen mukaan Tampereen tiivistynyt ravintolataso hyödyttää kaikkia.

– Kun Kyttälään ja Aleksanterinkadulle on tullut uusia ravintoloita, tulee kaikille enemmän asiakkaita.

– Meillä menestys lähtee omasta vakituisesta henkilökunnasta ja vakiasiakkaista. Napolissa ei tarvitse pelätä sitä, että luopuisimme punavalkoisista pöytäliinoista, raastepöydästä ja pizzoista, lisää Birgitta Räsänen

Napolia äänestäneet perustelivat valintaa perinteillä ja aina pettämättömällä ravintolakokukemuksella.

– Napoli on ehdoton ykkönen aina ja ikuisesti. Aina tuoretta ruokaa, monipuolisia valintoja ja palvelu on ensiluokkaista, kehuu äänestäjä.

– Todella hyvät pizzat ja mukavan tunnelmallinen paikka, siitäkin huolimatta että tupa on yleensä täynnä, lisää toinen.

Kymmenen kärkeen nousi tänä vuonna varsin erilaisia ravintoloita. Näistä 4 Vuodenaikaa, Coussicca, Plevna ja Pulteri on laskettavissa jo tamperelaisiksi ravintolaklassikoiksi.

– 4 vuodenaikaa on ehdottomasti paras ruoan maun, hinta-laatusuhteen, palvelun ja miljöön osalta. Ennakointia kaikissa vaiheissa ja sitä osaan arvostaa! perusteli Kauppahallin suosikkiravintolan valinnut äänestäjä.

– Coussiccassa on reilu meininki, kunnon kokoiset annokset ja aina taatusti laadukasta ja maukasta, kehuu ensi vuonna 50-vuotta täyttävän Coussiccan rastittanut.

Tuoreempia tulokkaita ovat vanhan matkailutalon Pyynikki Brewhouse, uuden yleisen saunan yhteydessä avattu Tullin Sauna ja Olympia-korttelin Muusa.

– Brewhouse on Tampereen parhaalla paikalla kansallismaisemassa, aurinkoinen terassi, maan parhaat pienpanimo-oluet ja maukkaat safkat! kehutaan Pyynikki Brewhousea.

– Aivan ihana ruoka. Miljöö on ihanan raikas skandinaavinen ja palvelu iloisen reipasta ja kohteliasta, arvioi äänestäjä Tullin Saunaa.

– Mahtavaa ruokaa, ja rohkeutta etsiä jatkuvasti uusia makuja. Tekee myös loistavaa pioneerityötä Tampereen vegaani- ja kasvisruokaskenessä, kuvailee äänestykseen osallistunut Muusaa.

Lisäksi kymmenen parhaan joukkoon nousi Hallituskadun sushiravintola Itsudemo. Viime vuoden äänestyksen top 10:stä putosivat Kumma, Bertha, Purebite ja Huber.

Aiemmista voittajista vuoden 2017 voittaja 2H+K oli 10:s ja kolme ensimmäistä äänestystä voittanut Ravinteli Bertha oli nyt sijalla 16.

Top 30 1) Napoli 11,2 % 2) 4 Vuodenaikaa 6,8 % 3) Coussicca 6,1 % 4) Pyynikki Brewhouse 6,1 % 5) Plevna 6,0 % 6) Tulli Sauna 6,0 % 7) Itsudemo (Hallituskatu) 5,5 % 8) Pulteri 5,5 % 9) Muusa 5,3 % 10) 2H+K 4,9 % 11) Kajo 4,9 % 12) Kumma 4,6 % 13) Nanda Devi 4,6 % 14) Ravinteli Huber 4,5 % 15) C 4,3 % 16) Ravinteli Bertha 4,0 % 17) Guru’s Kitchen & Bar 3,6 % 18) Cafe Pispala 3,4 % 19) Tuulensuu 3,3 % 20) Purebite 3,3 % 21) Sitko 3,1 % 22) Stefan’s Steakhouse 3,0 % 23) Pikkubistro Kattila 2,9 % 24) Masu 2,8 % 25) Ohana Grille 2,8 % 26) Ohranjyvä 2,8 % 27) Heinätori 2,7 % 28) Naughty BRGR 2,7 % 29) Luca 2,7 % 30) 4 Vuodenaikaa Pyynikki 2,7 % (äänestyksessä sai rastittaa kolme suosikkiaan) Äänestäjiä 5575, vastanneista 2,0 % ei osannut nimetä suosikkiaan Äänestyksen teknisestä toteutuksesta vastasi Tietoykkönen/Mediatalo Keskisuomalainen